Britannian parlamentin alahuone hyväksyi myöhään keskiviikkoiltana lain, jolla pakotetaan pääministeri Theresa May hakemaan jatkoaikaa EU-erolle, kertoo uutistoimisto Reuters.

Lain tarkoitus on välttää sopimukseton EU-ero. Britannian määräaika päätöksenteolle brexitistä menee umpeen ensi viikon perjantaina.

Alahuone kiiruhti lain läpi ja se hyväksyttiin lopulta tiukasti äänin 313–312. Seuraavaksi sitä käsitellään parlamentin ylähuoneessa.

Sopimukseton ero on kuitenkin väistämättä edessä, ellei muuta ratkaisua brexitin toteuttamiseksi löydy.

Valtiovarainministeri: Britannian varauduttava eurovaaleihin

Britannian valtiovarainministeri Philip Hammond kehottaa kansalaisia varautumaan eurovaaleihin. Will Oliver / EPA

Britannian valtiovarainministeri Philip Hammond sanoo, että Britannian EU-ero tulee kestämään niin kauan, että brittien on varauduttava eurovaaleihin.

Hammondin kommentista kertoo brittiläisen ITV-televisioverkon politiikan toimittaja Robert Peston Twitterissä.

.@PhilipHammondUK has just told me Brexit delay will inevitably be long, that UK will have to prepare for participation in European elections and cabinet’s hope is UK would be allowed to Brexit earlier if deal passed in coming months. See full interview at 10.45 @itv 10.45. Big — Robert Peston (@Peston) 3. huhtikuuta 2019

– Hammond kertoi minulle juuri, että brexitin pitkää myöhästymistä ei voida välttää. Britannian tulee valmistautua osallistumaan eurovaaleihin ja hallitus toivoo, että aikainen brexit on mahdollista, jos sopimus hyväksytään lähikuukausina, Peston twiittasi.

Hammond sanoo ITV:n haastattelussa, että tärkeintä olisi saada selkeys siitä, että kun erosopimus saadaan aikaiseksi, brexit voi tapahtua heti. Riippumatta siitä, kuinka pitkästä jatkoajasta on sovittu.

Hammondin mukaan toinen kansanäänestys brexitistä on järkevä ehdotus ja se tulisi kokeilla parlamentissa. Hän ei kuitenkaan ole varma, että ehdotus kansanäänestyksestä menisi parlamentissa läpi.

Chancellor @PhilipHammondUK says there is a credible case for a confirmatory referendum and it deserves to be tested in Parliament.



Watch the full interview on @ITV and Twitter at 10.45pm #Peston pic.twitter.com/9UK9I4XRi7 — Peston (@itvpeston) 3. huhtikuuta 2019

Kaksi ministeriä erosi keskiviikkona

May tapasi keskiviikkona oppositiojohtaja Jeremy Corbynin. Pääministeri taipui tiistaina tarjoamaan työväenpuolueen johtajalle neuvotteluja, kun parlamentti ei edelleenkään hyväksynyt brexit-sopimusta. Maanantaina parlamentti hylkäsi äänestyksissä neljä erilaista brexit-vaihtoehtoa.

Mayn mukaan he ovat oppositiojohtaja Corbynin kanssa samaa mieltä monista brexitiin liittyvistä asioista. Niitä ovat halu turvata työpaikat ja lopettaa vapaa liikkuminen joillakin sopimusalueilla sekä se, että Britannian eron EU:sta tulisi tapahtua sopimuksen pohjalta, May sanoi keskiviikkona parlamentissa.

Pääministerin tapaaminen on kuumentanut tunteita hallituksessa. Keskiviikkona kaksi ministeriä jätti tehtävänsä protestina Mayn neuvotteluille opposition kanssa, kertoo BBC (siirryt toiseen palveluun).

The Sunin (siirryt toiseen palveluun) mukaan jopa 15 muuta ministeriä harkitsee vakavasti eroa.

EU:n kärsivällisyys alkaa olla lopussa

EU:n brexit-pääneuvottelija Michel Barnierin mukaan EU:n kärsivällisyys Britannian suhteen alkaa olla lopussa.

Hänen mukaansa brexit ilman sopimusta näyttää nyt todennäköisemmältä kuin sopimuksen saaminen. Sopimus on silti vielä mahdollinen, Barnier sanoi tiistaina.

Britannian on nykyisen aikataulun mukaan määrä erota unionista 12.4. Kahta päivää aikaisemmin EU pitää huippukokouksen, joka on ratkaiseva, jos eroa halutaan vielä lykätä toiseen kertaan.

Jos Britannian parlamentti ei ole siihen mennessä hyväksynyt erosopimusta tai jos muusta vaihtoehdosta ole sovittu, ero astuu voimaan välittömästi. Barnier muistutti, ettei sopimusesityksessä mukana oleva siirtymäaika silloin toteudu.

Barnierin mukaan EU voi myöntää Britannialle lisää harkinta-aikaa kolmella eri perusteella: Britanniassa järjestetään ylimääräiset parlamenttivaalit tai uusi kansanäänestys EU-erosta, tai maassa on käynnistynyt muu poliittinen prosessi.

Barnier muistutti, ettei erosopimuksesta enää neuvotella, mutta sopimukseen liittyvää poliittista julistusta voidaan vielä työstää, kunhan EU:n perusperiaatteista pidetään kiinni.

Ilkka Kemppinen / Yle

Voit keskustella aiheesta klo 12 saakka.

Lue myös:

May ja Corbyn kävivät ”rakentavia keskusteluja” brexitistä

Pääministeri May toivoo vielä brexit-lykkäystä – tarjoutuu neuvottelemaan opposition kanssa

Barnier: EU-ero ilman sopimusta on brittien omalla vastuulla